Wegneemetes en uiteet: Kies só slimmerLize Snyman (Foto: Verskaf) Wegneemetes word algemeen beskou as ŉ kitsoplossing ná ŉ lang dag of ŉ vakansiebederf vir die kinders, maar dieetkundige Lize Snyman sê mense moet selfs in die vakansie waaksaam wees om hulle nie daaraan te ooreet nie. Sy gee praktiese wenke om jou eetgewoontes vanjaar beter te bestuur. Snyman sê dit is altyd ŉ beter keuse om eerder weg te bly van wegneemetes af, omdat jy dikwels te veel bestel en dan ook te veel eet omdat jy waarde vir jou geld wil kry. “Jy kan baie lekker burgers by die huis maak, met aartappelskyfies én ŉ sous. Jy sal geld spaar én jou risiko om Covid-19 op te doen verminder omdat jy nie in ŉ besige restaurant gaan staan en wag nie,” sê sy. ŉ Tuisgemaakte pizza is ook veel beter as een wat jy by ŉ restaurant of wegneemrestaurant sal koop. “Pizzas bevat verskriklik baie koolhidrate en vet. Dit is ŉ gemors. Die porsies is ook veels te groot, want ŉ volwassene eet maklik ŉ pizza op sy of haar eie op.” Sy stel voor jy maak jou eie pizza by die huis deur ŉ laekoolhidraat-wrap te smeer met tamatiepasta en dan nog ŉ wrap bo-op te plak. Dit skep ŉ stewige basis waarop jy dan jou gunsteling-pizza-bestanddele kan byvoeg. Maar as jy in elk geval ŉ wegneemete gaan eet, gee Snyman hierdie wenke vir gesonder keuses: Bestuur die omgewing waarin die wegneemete gekoop word “Ek dink ŉ groot probleem met wegneemetes is: Wanneer ons besluit om dit te gaan koop, is dit gewoonlik omdat daar ŉ tydkwessie is. Ons het laat by die huis gekom, was lank op die strand en is almal honger. So, ons wou eintlik al geëet het. Nou ja, dan bestel ŉ mens te veel en eet te veel.” ŉ Strategie wat jy kan gebruik voor jy ŉ wegneemete koop, is om eers iets te drink voordat jy na die spyskaart begin kyk. Drink eers koffie of ŉ glas water sodat jy nie so rasend honger is nie. Wanneer jy dan kalm is, bestel wat jy nodig het. (Foto: Pixabay) Kies eerder ŉ burger ŉ Roman’s-pizza (Hawaiian) bevat sowat 1 230 kJ per stuk en mense eet oor die algemeen sowat vier tot vyf stukke pizza, wat dié getal opstoot na tussen 5 000 en 6 000 kJ. ŉ McDonald’s-kaasburger bevat slegs 1 100 kJ. Die kaasburger is steeds nie ŉ gesonde opsie nie, maar deur ŉ burger eerder as ŉ pizza te bestel, kan jy jou daaglikse kilojoule-inname aansienlik verminder. Wees slim met bykos Snyman stel voor jy los die bykos heeltemal wanneer jy wegneemetes koop, of deel dit ten minste met iemand. “Die restaurante verkoop dit aan jou asof jy meer waarde vir jou geld kry, maar eintlik stop hulle jou net vol goedkoop koolhidrate. Los dit heeltemal, of deel dit met iemand, of deel ŉ porsie aartappelskyfies tussen die hele gesin.” Eet en drink gelyk Wanneer jy iets drink terwyl jy eet, help die vloeistof om ontslae te raak van ekstra suiker en koolhidrate in jou kos. Snyman sê dit is wys om iets te drink aan tafel by ŉ restaurant of wanneer jy ŉ wegneemete kry, mits dit suikervry is. Sy stel voor jy drink ŉ suikervrye drankie of water. “Baie van die koolhidrate en suiker word uitgespoel deur urien en kry dan nie tyd om omgeskakel te word in vet nie,” sê sy. ((Foto: Pixabay) Fokus op voorgereg Maak dit ŉ gewoonte in jou gesin of vriendekring dat julle voorgereg wat almal kan deel vir die tafel bestel. Kies dan ŉ heerlike slaai of groentedis sodat almal daaraan kan peusel voordat hulle ŉ hoofgereg bestel. So verseker jy dat jy nie rasend honger is wanneer dit by etenstyd kom nie en dat die ergste hongerpyne met iets gesonds gestil is. Drinkgoed Snyman stel voor jy drink slegs drankies wat nie suiker bevat nie, aangesien jy reeds soveel suiker en oortollige kilojoules met gewone wegneemetes inneem. “Die algemene reël is dat jy vir elke alkoholiese drankie ook ŉ nie-alkoholiese drankie tussenin moet drink. Die beste is om water te drink, maar as jy dit nie wil doen nie, drink iets soos ŉ skoon Coke Zero of Sprite Zero om jou suikerinname te verminder. Jy kan ook jou alkohol met hierdie suikervrye opsies meng.” Snyman waarsku mense om sommer heeltemal weg te bly van skemerkelkies af, aangesien dit groot hoeveelhede suiker bevat wat nie goed is vir hulle nie. “ŉ Mens kry heerlike suikervrye tonikum vir jou jenewer, jy kan brandewyn met Coke Zero drink en jou vodka met Sprite Zero meng.” (Foto: Pixabay() Weet waarvoor om te kyk Wees slim as jy by ŉ restaurant gaan eet – jy hoef nie die maaltyd te bestel presies soos wat dit op die spyskaart aangedui is nie. Met ŉ burger, byvoorbeeld, kan jy die bokant van die broodrolletjie afhaal, en dit met ŉ groot sampioen vervang. As die restaurant nie groot sampioene het nie, kan jy bloot net die onderkant van die rolletjies eet. Snyman stel ook voor jy los al die ekstras op ŉ burger. Sy sê dit is nie nodig vir ekstra spek, eier of sous nie. “As jy ŉ sous wil bestel, deel dit met iemand of met die hele tafel, want die porsiegrootte van ŉ sous wat voorgesit word, is eintlik veels te groot. Jy en jou man of vrou en jul twee kinders kan eintlik elkeen een porsie sous deel.” As jy nie lus is vir ŉ burger nie, kan jy ŉ pasta met ŉ tamatiebasis kies en eerder ŉ roombasis vermy. Of jy kan vra dat jou hoender of vis sonder ŉ degie rondom gaargemaak word. Beweeg “Dit is nou die tyd dat ons nie in die kantoor is nie, en Suid-Afrika het lieflike vakansieweer. Kom as gesinne buite en doen oefeninge. Stap strand toe of speel saam in die swembad. As jy by die huis bly, doen tuinwerk of ry fiets,” sê Snyman. “Sodra jy nie iets alleen hoef te doen nie, maar dit saam as ŉ gesin doen, is dit sommer dadelik lekkerder. As jy lekker wil uitgee in terme van kilojoule-inname oor die vakansie, moet jy ook opmaak daarvoor.” Kyk hier hoeveel geskatte kilojoules daar in van jou gunsteling-wegneemetes is: